雜興  其四
作者：劉克莊
朝代：宋

paragraphs: 田賦不可增，商賈不可籠。
雖有百孔桑，安能救國空。
錢鈔誰創智，造楮以權銅。
南渡初未有，隆乾始流通。
百千十萬億，愈多愈無窮。
議者勿咎楮，楮有活國功。
設楮賤如土，百物皆價穹。
有司欲平之，其術未易工。
□□化□外，市不爲日中。
譬如治危病，下計用火攻。
公卿與文學，枘鑿常不同。
未論政然否，先觀民咈從。
當局久已昏，謝事歸明農。
莫獻蒭蕘言，徒懷芹曝忠。